Na vjeronauku su nas učili da je Mojsije nakon silaska sa Sinaja razbio 10 zapovijedi ugledavši Izraelce kako štuju zlatno tele, no znanstvenici imaju novu teoriju. Nova otkrića kažu da je Mojsije bio pripadnik prahrvatskog plemena Harauvati, koje je u vrijeme događaja iz Knjige postanka bilo u stalnim sukobima sa susjednim plemenom prasrba.

U jednom trenutku došlo je do sjedinjenja dvaju plemena, no prasrbi su dominirali nad prahrvatima, a na prahrvatskom teritoriju uvedena je ćirilica kao drugo službeno pismo. Dio prahrvata na čelu s Mojsijem formirao je Stožer za obranu Harauvatije i počeo razbijati ćirilične ploče, zbog čega ih režim počinje proganjati, a Mojsije bježi u emigraciju i priključuje se hrvatskim disidentima u Egiptu.

Nakon bijega iz Egipta zbog neljudskih uvjeta na baušteli, Mojsije je dobio veliku prednost. Naime, Bog mu je osobno dao 10 zapovijedi, no one su bile ispisane na ćirilici. Kao sol na ranu, Mojsija su nakon silaska s planine dočekali prasrbi koji su plesali uzičko kolo i harmonikama parali uši.

Mojsije je tada razbio ploče i prokleo Bogu “majku srpsku”, zbog čega Bog i dan danas ne podnosi ni Hrvate ni Srbe.